אוניברסיטת בר אילן

בית הספר לעבודה סוציאלית ע"ש לואיס וגבי וייספלד

הצעת מחקר לתואר שני

"**מטיפול לזוגיות": מקשר של מטפלת סיעודית ומטופל זקן לקשר זוגי**

**From Care Relationship between a Migrant Home Caregiver and Her Older Care Recipient to Couplehood.**

מנחה:

פרופ' ליאת איילון

שם הסטודנט: אריאל ארגמן ת.ז: 034275727

 שנה"ל תשע"ה

**תוכן העניינים**

תקציר..........................................................................................................................1

מבוא.........................................................................................................................2-4

הגירת פיליפיניות לעבודה סיעודית בישראל......................................................................4

מאפייני הטיפול בזקן הסיעודי על ידי מהגרת עבודה.......................................................5-6

זוגיות שנייה בזקנה.....................................................................................................6-8

תיאוריית חליפין וגישה פמיניסטית..................................................................................8

זוגיות בין מהגרת עבודה פיליפינית לאזרח ישראלי........................................................8-10

סיכום..........................................................................................................................10

שאלת המחקר...............................................................................................................10

השיטה.....................................................................................................................10-11

משתתפים.....................................................................................................................10

כלים.............................................................................................................................10

הליך........................................................................................................................ 10-11

שיטת ניתוח הנתונים.......................................................................................................11

שיקולים אתיים..............................................................................................................11

מקורות.....................................................................................................................12-15

נספח 1: שאלון עזר לראיון...........................................................................................16

**פתח דבר**

במסגרת קשריי עם הקהילה הפיליפינית בישראל, נחשפתי לתופעה שבה גבר ישראלי זקן ואישה מהגרת עבודה פיליפינית יצרו קשר זוגי על בסיס קשר טיפולי שהיה קיים ביניהם. פער גילאי ופערים נוספים של דת, תפקוד, מעמד ומוצא בין הגבר לאישה בזוגיות זאת, נראו לי חריגים ב'נוף' של זוגות מעורבים - נשים מהגרות ממוצא פיליפיני וגברים ישראלים. במהלך ניסיונותיי לבדוק את מימדי התופעה, נתקלתי באנשי מקצוע וחברים שהיו בקשר עם זוגות מעורבים. חששם של החברים ואנשי המקצוע לשתף אותי בנוגע לזוגות אלה גרמה לי לתחושה כי מדובר בנושא רגיש, עד כדי התייחסותם לתופעה זו כאל טאבו חברתי. למרות תחושותיי, שמדובר בזוגיות חריגה ונסתרת הממוקמת בפריפריה החברתית בישראל, התעוררה אצלי הסקרנות לחקור את התופעה.

בחלקים מסוימים עם עצמי, עלו הרהורים האם בתופעה זוגית זו מתקיימים יחסי אהבה בין בני הזוג או שמא ישנם אינטרסים של מי מהצדדים. בנוסף, האם ישנו אי שוויון במקבילית הכוחות בין הגבר לבין האישה, מאחר וניתן לתייג את בני הזוג באופן סטריאוטיפי - החזק מול החלש. הזקן אינו אטרקטיבי בגלל בריאותו ותפקודו הלקוי לעומת מהגרת עבודה אשר נראית צעירה, יפה ומושכת. אפשרות אחרת היא לראות בזקן חזק בעל מעמד חברתי וכלכלי ואילו העובדת תלויה בו לשם פרנסה ומחייה בישראל, כך שהזקן מצטייר כאובייקט לשיפור מעמדה הכלכלי – חברתי. התייחסות לתופעה זוגית זו כסיפור פשטני של יחסי ניצול, שבהם הטורף אורב בפינה לניצוד, יכולה להעצים בתפיסתי את ההתייחסות הסטריאוטיפית כלפי זוגות מעורבים, שבהם האישה מהגרת עבודה פיליפינית, היא אותה אישה שעבדה כמטפלת של הזקן או בני משפחתו.

תפיסתי הינה, שתופעות ייחודיות אשר מתקיימות בשולי החברה כמו מחקר זה ושטרם נחקרו בספרות המחקרית, אמורות לקבל ביטוי מחקרי, למרות היותן נסתרות מהציבורית הישראלית; לכן, בחרתי לחקור את התופעה כצורת מחקר איכותנית שבה אוכל להעמיק ולבדוק את יחסי בני הזוג ואת ייחודיותה של זוגיות זו.

**סקירת ספרות**

**מבוא**

מחקר זה מתמקד במהגרת עבודה סיעודית ממוצא פיליפיני[[1]](#footnote-1) וזקן, שהחלו את דרכם המשותפת בקשר טיפולי ועברו לאחר מכן לקשר זוגי. במעבר של בני הזוג מיחסים טיפוליים ליחסים זוגיים עולות שאלות בנוגע להיתכנותה של זוגיות זו. בחיפושי ברשת, מצאתי כתבה אשר מזהירה ילדים שלהם הורים סיעודיים המקבלים סיוע ממטפלת, מרומן העלול להתפתח בין הזקן לבין המטפלת. בכתבה ישנן מספר עצות לילדי הזקנים אשר מסייעות להם לחשוף רומן זה על מנת שיעצרו זאת בהקדם. האזהרה מיועדת למעורבים – הזקן והמטפלת, ומנסה להניע מ"חציית גבולות" (Crossing The Line) בטיפול (Haiken, 2016). האם כך הם פני הדברים, שרומן המתפתח בין הזקן לבין המטפלת המסייעת לו מהווים "חציית גבול"?

תפיסה, שבה מערכת יחסים בין מקבל ונותן טיפול סיעודי נסובה רק סביב הטיפול והגבולות ביחסים הטיפוליים בין הצדדים ברורים, אינה תואמת את מחקרם של איילון, קניאל ורוזנברג (Ayalon, Kaniel, & Rosenberg, 2008), אודות זקנים ומהגרות עבודה בסיעוד. לפי איילון ושות' (שם), חלוקה משותפת של זמן ומרחב בין מהגרת העבודה לזקן המטופל, גורמת לטשטוש היחסים הפורמאליים של מתן הטיפול הסיעודי. מחקר זה מעוניין להיכנס לתוך המרחב המטושטש, הנוצר במערכת היחסים בין הזקן ומשפחתו לבין מהגרת העבודה המטפלת בזקן, ולבדוק את מאפייני היחסים בין הגבר לאישה מתחילת ההיכרות ועד לקשר הזוגי ביניהם.

"פריצת הגבולות" של מערכת היחסים הטיפולית ומעבר ליחסיים זוגיים, מעלה תהיות כיצד בני הזוג תופסים את זוגיותם, לא רק ביחס לעצמם אלא גם ביחס לחברה; מאחר, וזוגיות זו שונה מזוגות 'קלאסיים' שבהם פערים גילאים, דתיים, מעמדיים ותרבותיים בין הגבר לבין האישה מצומצמים. בתופעה הנבדקת במחקר זה, יש צורך בבדיקת מיקומם של בני הזוג ביחס לחברה שממנה הם באים - הישראלית והפיליפינית. שאלת מיקום בני הזוג מול המעגלים החברתיים מתעצמת, לאור היות ישראל מדינה הנחשבת מודרנית המשלבת מסורתיות, ומתייחסת לזוגיות בזקנה בכלל וזוגיות שנייה בזקנה בפרט באמביוולנטיות (‏Koren & Eisikovits, 2011). זוגיות בין בני דתות ומוצא אתני שונה בדומה לזוגות הנחקרים, מקבלת יחס שלילי מצד החברה הישראלית עקב החשבתם כ'זוגות מתבוללים' או 'נישואי תערובת' (מי – עמי, 2008), דבר המעיד על היחס השלילי מצד החברה הישראלית. בדומה לחברה הישראלית, גם החברה הפיליפינית מתייחסת בדואליות כלפי נשים פיליפיניות בשיח אודות מין ומיניות, ונעה בין גישה דומיננטית של שמרנות קתולית לבין ליברליות ומודרניות הוליוודית (Santos & Muñez, 2006).

טשטוש גבולות טיפוליים, שונות דתית, גילאית ואתנית מצטרפים לפערים מעמדיים ומגדריים בין הגבר לאישה גם בהקשר הגלובאלי - אישה מהגרת עבודה צעירה וארעית ממדינה מתפתחת לעומת גבר אזרח וותיק במדינה מפותחת. ארנרייך והוכשלד (2006), בהקדמה לספרן "האישה הגלובלית", מצביעות על קשר בין הגירה למגדר עקב היותן מערכות מקבילות: זרימת כוח עבודה נשי בתחום הטיפול ממדינות עניות למדינות עשירות, מהווה ביטוי ל"מערכת יחסים גלובלית המשקפת מערכת יחסים מסורתית בין המינים" (שם. עמ' 21). בחלוקה מסורתית זו, קיים אי שיווין מגדרי וגלובלי עקב היות האישה ממדינה ענייה המקבלת תפקיד משפחתי מסורתי של טיפול; וגבר ממדינה עשירה, המקבל על עצמו תפקיד של מטופל.

תופעה שבה גבר סיעודי זקן כמטופל או בן משפחתו כמעסיק הנמצאים בקשר זוגי עם מהגרת עבודה המטפלת בזקן טרם נחקרה. בעולם ובישראל, קיימת ספרות מחקרית אודות תופעות המשיקות לתופעה שאותה מחקר זה בודק: זוגיות (שנייה) בזקנה, זוגיות של מהגרות עבודה עם אזרחים בארץ המארחת ויחסים החורגים מיחסי טיפול. מטרת מחקר זה, לבדוק שילוב של שלוש תופעות שונות אשר משיקות לתופעה אחת ייחודית ושטרם נבדקה בספרות המחקרית. יש להניח כי תופעה זו תלך ותגדל לאור התחזקות מגמת גידול אוכלוסיית הזקנים, ותלות גוברת והולכת בכוח אדם לטיפול בזקנים אלו המגיע ממדינות מתפתחות (Ayalon, 2010a, 2011).

בחינת התופעה והבנתה תעשה דרך תיאוריה של יחסי חליפין בין בני הזוג (Blau, 1964) ותיאוריות פסיכולוגיות אבולוציוניות (Buss & schmitt, 1993). שתי תיאוריות אלו יכולות להסביר את התפתחותה של מערכת יחסים זוגית ומשלימות אחת את השנייה כהסבר לתופעה הנחקרת.

**הגעת מהגרות עבודה פיליפיניות בסיעוד לישראל**

עקב מגמות עולמיות של הגירה עם דרישה לנשים מהגרות בתחום הטיפול (ארנרייך והוכשלד, 2006), יש צורך בהבנת תופעת מהגרות העבודה בתחום הסיעוד בהקשר הגלובאלי והרחב שלה. לצורך כך, אסקור את שורשי הגירת העבודה מהפיליפינים, תהליכים אשר עודדו את תופעת הגירת העבודה לישראל בכלל והגירת עבודה בתחום הסיעוד בפרט.

תנועות של הגירה וניידות אנשים הינה חלק ממעגל החיים של האנושות. מאז סוף מלחמת העולם השנייה התגברה מגמת ההגירה באופן ניכר בעולם. בין השנים 1960 ל 2005, כמות ההגירה הבין לאומית שולשה מ 56 מליון מהגרים בשנת 1960 ל 200 מליון מהגרים בשנת 2006. ההגירה בולטת לעין במיוחד ממדינות אסיה- פסיפיק (פיליפינים הינה אחת ממדינות אלו), שבעבר היו בשליטה קולוניאלית, למדינות קפיטליסטיות (Butt, 2014); וניכר כי מגמה זו תמשיך ואף תגדל - יותר מהגרים המגיעים למדינות מארחות אשר רחוקות גיאוגרפית ותרבותית (Tartakovsky, 2013).

בשני העשורים האחרונים, הגיע מספר מהגרי עבודה מהפיליפינים לעשרה אחוזים מכלל אוכלוסיית הפיליפינים. בממוצע בכל יום עוזבים את מדינת הפיליפינים כ 3,400 מהגרים בכדי לעבוד במדינה אחרת. 65 אחוז ממהגרי העבודה מהפיליפינים הינן נשים. אותן מהגרות עבודה עוזבות את מולדתן מתוך רצון לשפר את מצבן הכלכלי (Sun Juan, 2009). לפי נתוני הבנק העולמי, הפיליפינים נחשבת מדינה מתפתחת שאזרחיה מתקיימים מהכנסה נמוכה עד בינונית ומהגרי עבודה אלו נוהגים לשלוח לארצם את כספי עבודתם (Remittances Money'') (מתוך: אתר האינטרנט של הבנק העולמי).

שורשי הגירת העבודה מהפיליפינים למדינות מפותחות כמו ארצות הברית קיימים עוד מתחילת המאה העשרים, כאשר מהגרי עבודה מהפיליפינים החלו לעבוד במטעי הסוכר במקום העובדים היפנים (Liu, Ong & Rosenstein, 1991). הישענות כלכלת הפיליפינים על כספים המגיעים ממהגרי עבודה ממדינות אחרות גברה בשנות השבעים של המאה שעברה עקב אינפלציה, אבטלה גבוהה, שחיקה בשכר, תלות צבאית, פוליטית וכלכלית של מדינת הפיליפינים בארצות הברית; כל אלה, השאירו את מבנה הכלכלה הפיליפינית משנות השבעים של המאה ועשרים ועד היום כתלויה ב"יצוא" מהגרי העבודה. תלות זו, הופכת את שליחת הכספים של מהגרי העבודה כמקור הכנסה חשוב לכלכלה הפיליפינית (Sun Juan, 2009).

מדינת ישראל מוגדרת כ "מדינת הגירה" וממוקמת במקום השביעי מבין המדינות שבה אחוז מהגרי העבודה המועסקים גבוה (דלה –פרגולה, 2012). רייכמן (2009), מחלקת את ההגירה לישראל לשתי קבוצות מהגרים: קבוצה אתנית יהודית העולה מכוח חוק השבות הנקראת גם "עולים", ואשר אמורה להישאר באופן קבוע במדינה. קבוצה שנייה - מורכבת ממהגרים לא יהודיים, אשר מצופה שהימצאותם בארץ תהיה ארעית כמו מהגרי עבודה, מבקשי מקלט וכד'.

לפי רייכמן (שם) וקמפ ורייכמן (2008), מתחילת שנות התשעים השתנו מאפייני המהגרים בישראל, מקבוצות של עולים יהודים לקבוצות נוספות כמו מהגרי עבודה ופליטים. הסיבות להתגברות הגירת עבודה מחו"ל לישראל משנות התשעים, נובעות ממניעת כניסת עובדים פלסטיניים לעבוד בישראל בגלל המצב הביטחוני; וכדי למלא את הוואקום שנוצר בתחומי בנייה וחקלאות החלו להגיע עובדים ממדינות אסיה, מזרח אירופה ומדינות נוספות. מגמת השימוש במהגרי עבודה ממדינות אחרות לא נעצרה בתחום הבנייה והחלה לתת את אותותיה גם בתחומים אחרים, כגון: סיעוד, חקלאות ושאר תחומים; עד שהיום יש מעין חלוקה למקצועות לפי ארץ המוצא של מהגר העבודה עד כדי תיוג סטריאוטיפי - הסינים לבניין, התאילנדים לחקלאות והפיליפינים לסיעוד (וורגפט, 2006. עמ' 62). נכון לסוף שנת 2015, מספר מהגרי העבודה והפליטים בישראל מוערך ב 226,000 איש (מתוך אתר רשות האוכלוסין, 2016).

מחקרה של בריל (2003), מראה כי קיימות סיבות גלויות וסמויות להגירת עבודה לישראל בקרב מהגרות מהפיליפינים, בדומה למקומות אחרים בעולם. הסיבות הגלויות קשורות לעזרה כלכלית למשפחה המקורית על ידי שליחת כספים אליהם. הסיבות הסמויות, נובעות מרצון לשינוי בחיים האישיים, בריחה מנישואין כושלים, הערכה חברתית נמוכה ורווקות.

**התערות מהגרות עבודה בסיעוד בחברה הישראלית**

מהגרת עבודה בסיעוד אשר מגיעה בתחילה לעבוד ויוצרת בהמשך קשר זוגי עם המטופל הזקן שלה או בן משפחתו, מצביע על ניסיונותיה להתערות בחברה הישראלית. אמירתו הידועה של המחזאי השוויצרי מקס פריש, אודות מהגרי עבודה שהגיעו לאירופה: "רצינו עובדים וקיבלנו אנשים", אינה פוסחת על החברה הישראלית. חלק ממהגרות העבודה הפיליפיניות מנסות להשתלב בישראל ויש צורך לברר אם החברה הישראלית ערוכה לכך. בניסיון לענות על שאלה זו, פרק זה יסקור בקצרה את המדיניות ואת יחסה של החברה הישראלית למהגרי העבודה.

מהגרי העבודה אשר מגיעים לעבוד בישראל, זוכים ליחס דואלי מצד רשויות המדינה ואזרחיה הישראלים. ישראל כמדינה יהודית אינה מאפשרת למהגרי העבודה להתאזרח כמו במקומות אחרים בעולם עקב הגדרת ישראל כמדינת הלאום היהודי (Amir, 2002 ; Borowski & Yanay, 1996). לכן, מדיניות "הגירה ללא מהגרים" הקיימת בישראל גורמת ליחס נוקשה כלפי מהגרים אלו (קמפ ורייכמן, 2008). התייחסות מדינת ישראל לנושא ההגירה לאורך השנים מלמדת כי במדינת ישראל אין עדיין תפיסה אחת ומגובשת בתחום ההגירה (לה פרגולה, 2012). מתוך תפיסה לא מגובשת זו, מדיניות ממשלות ישראל לאורך השנים משתנה תכופות בנושאי הגירה בכלל ובתחום הגירת עבודה בסיעוד בפרט.

 מדיניות ממשלת ישראל וגישת החברה הישראלית כלפי מהגרי העבודה, משתקפת בצמד המילים "עובדים זרים", כפי שמופיע בנהלי ממשלת ישראל. דוגמא לכך ניתן למצוא בכותרת האתר של רשות האוכלוסין וההגירה בישראל אודות "קריטריונים למתן היתר להעסקת עובד זר בענף הסיעוד" (מתוך אתר רשות האוכלוסין, 2014). שיגרת לשון זו, מראה על זרות העובדים מצד החברה הישראלית, וניכר כי המונח "מהגר עבודה" עדיין לא הוטמע בשיח הציבורי ובהתייחסות של ממשלת ישראל כלפי מהגרי עבודה אלה.

 מדיניות לא אחידה בתחום הגירת עבודה בכלל ובסיעוד בפרט קיימת בנושאי וויסות עובדים בתחום הסיעוד וסגירת משטרת ההגירה. עד שנת 2006, מדיניות הממשלה בתחום הסיעוד כלפי מהגרי העבודה לא הייתה מפוקחת דייה. מגמה זו קיבלה תפנית בהחלטת ממשלה מס' 448 למסד ולפקח על תחום מהגרי העבודה בסיעוד על ידי פתיחת "תאגידי עובדים זרים בתחום הסיעוד" (מתוך: אתר רשות האוכלוסין וההגירה). ועדה בראשותו של פרופ' אקשטיין (2006), אף המליצה לממשלת ישראל לצמצם את כמות מהגרי העבודה בתחום הסיעוד במגוון אמצעים. וזאת, מתוך חשש להתרחבות תופעת ההגירה ולתפיסת מקומות עבודה של העובדים הישראלים על ידי מהגרי העבודה. הצלחות ממשלת ישראל בצמצום כמות מהגרי העבודה נחלה הצלחה חלקית בלבד (אקשטיין, 2006; נתן, 2011ב). אם בשנים הראשונות להגעת מהגרי העבודה נשמרה הייחודיות בתחום הגירת עבודה בסיעוד, אשר באה לידי ביטוי באי וויסות כמות מהגרי העבודה בתחום זה לעומת תחומי חקלאות ובניין (רייכמן, 2009); הרי שבשנים האחרונות, המדינה מווסתת ומפחיתה את כניסת מהגרי העבודה בתחום הסיעוד (נוהל מספר 9.2.0001, עמ' 3. מתוך: אתר רשות האוכלוסין וההגירה). למרות הגבלות ופיקוח מצד ממשלת ישראל ביחס להבאת מהגרי עבודה בתחום הסיעוד, עדיין מהגרי העבודה בתחום זה מהווים את הרוב ביחס לסקטורים אחרים שבהם יש מהגרי עבודה (נתן, 2011א; רייכמן, 2009).

פתיחת שערי המדינה למהגרי העבודה הובילה להתפתחות הגירה לא חוקית, שבעקבותיה הקימה המדינה את משטרת ההגירה בשנת 2002 (רייכמן, 2009). מדינת ישראל שחששה מהתערותם של מהגרי העבודה ואכפה "מדיניות הגירה ללא מהגרים" (קמפ ורייכמן, 2008), מתוך רצון להפחית את כמות המהגרים הבלתי חוקיים (מתוך: סקירה בנושא משטרת הגירה, 2000). דרכי הפעולה של מדיניות הגירה זו כללו מעצרים, גירושי מנהיגים ומהגרים במגוון אמצעים: מארבים, בילוש ופשיטות במקומות ציבוריים, באוטובוסים ובבתים פרטיים. בסופן של פעולות אלו, חלק מקהילות מהגרי העבודה התפרקו (וורגפט, 2006). אולם, ממשלת ישראל קיבלה החלטה בשנת 2008 על סגירת משטרת ההגירה והקמת "רשות אוכלוסין" המטפלת בין השאר במהגרי העבודה (החלטת ממשלה 3434. מתוך: אתר משרד ראש הממשלה, 2014).

היכולת של המהגרים להשתלב במדינה המארחת, תלויה בקיומה של רשת חברתית פורמאלית ולא פורמאלית, שבה הם נעזרים. קיום רשתות אלו מפחית את תלותם במדינה המארחת, מעלה את יכולתם למצוא עבודה, לרכוש שפה חדשה ולהתערות בתרבות המקומית (Tartakovsky, 2013). למהגרות עבודה מהפיליפינים, יש יתרון לעומת מהגרות עבודה ממדינות אחרת בהשתלבותן במדינה המארחת, עקב החשבתן ל'מהגרות קלסיות' המסתגלות בקלות במדינת היעד, לצד שמירתן על קשר עם משפחתן במדינת המקור (Liebelt, 2008).

תקופת העסקה ממושכת בקרב מהגרות עבודה בסיעוד, גורמות להתערותן בארץ ולקיום קשרים אישיים ומשפחתיים במדינת ישראל (אקשטיין, 2006). התערותן, באה לידי ביטוי לא רק ברמה האישית והמשפחתית אלא גם ברמה הקהילתית - ארגונית. רייכמן (שם), מתארת התהוות קהילה פיליפינית בישראל, אשר קיימה פעילות והתאגדות ענפה במגוון תחומים: כנסיות, גני ילדים ומועדונים. פעילות זו נעשתה כמענה הישרדותי של מהגרי העבודה, אך גם היוותה 'מרחב מוגן' להיותם המהגרים "שקופים" במרחב הציבורי בישראל. מחקרן של בביס וגרינשפן (2014), בקרב 60 ארגונים וולונטריים בקהילת המהגרים הפיליפינים בארץ, מצביע על פיתוח זהות ארגונית דו לאומית- פיליפינית וישראלית. הזהות הישראלית התבטאה בפרקטיקות ארגוניות כמו נטיעות בט"ו בשבט, ופרקטיקות סימבוליות כמו הצבת דגלים וסמלים אחרים של שתי המדינות יחדיו באירועים שאותם קיימו בני הקהילה.

מהגרי העבודה בישראל התמודדו עם המדיניות הנוקשה כלפיהם באמצעות פניות של מהגרי עבודה לארגוני סיוע לקבלת עזרה (קמפ ורייכמן, 2008). דרך התמודדות אחרת, הייתה יצירת קשר זוגי של המהגרות הפיליפיניות עם ישראלים על מנת לקבל מעמד חוקי בישראל (אבקסיס, 2010).

**הטיפול הסיעודי בזקן על ידי מהגרת עבודה, ומאפייניו**

תחום הטיפול הסיעודי הניתן על ידי מהגרת העבודה תלוי בשני צדדים – צד ההיצע הניתן בעיקרו על ידי מהגרת עבודה אשר מגיעה מהפיליפינים וצד הביקוש שנדרש על ידי הזקן ומשפחתו. הפרקים הראשונים בסקירת הספרות התמקדו בעיקר בתהליכים המתרחשים מהזווית של האישה הפיליפינית, מהגרת העבודה. בכדי להשלים את התמונה, בפרק זו תוצג הזווית גם מצדו של הגבר הזקן ובני משפחתו אשר זקוקים לטיפול הסיעודי הניתן על ידי מהגרות העבודה אשר כוללות: מגמות גידול בקרב זקנים הזקוקים לסיוע תפקודי, טיפול בקהילה הניתן לזקן, התפתחות חוק סיעוד בישראל והתגברות העסקת מהגרי עבודה בסיעוד בישראל. כמו כן, אתייחס לייחודיות הקיימת ביחסים טיפוליים בין מהגרת העבודה לבין הזקן ובני משפחתו.

מאז המאה שעברה ועד היום, קיימת עלייה באוכלוסיית הזקנים וירידה באוכלוסיית הצעירים בעולם המפותח. עקב כך, גוברת התלות בטיפול בזקנים על ידי מטפלים פורמאליים כגון מהגרי עבודה לעומת מטפלים לא פורמאליים כמו חברים ומשפחה (Ayalon, 2011). ישראל כמו מדינות אחרות בעולם המערבי מתמודדת עם אוכלוסייה שהולכת ומזקנת (איילון, 2008). מספר הזקנים הוערך בשנת 2010 במדינת ישראל ב 664.3 אלף, ומוערך, שבשנת 2035 מספר הזקנים בישראל יגיע ל 1,680.6 אלף (על פי גיל הפרישה הנוכחי 62 לנשים ו-65 לגברים). בנוסף לגידול הדמוגרפי באוכלוסיית הזקנים, תוחלת החיים עולה, ונכון לשנת 2011 תוחלת החיים של האדם הזקן בישראל הינו גיל 80 ושל אישה הינו 83.6. כפועל יוצא מכך, אחוז האזרחים בני 65 ומעלה המוגבלים בתפקודם לפי מדד ה ADL (Activities Of Daily Living) מהווים % 23.6 מתוך כלל אוכלוסיית הזקנים בישראל (ברודצקי, שור ובאר, 2013).

חוק ביטוח סיעוד נותן מענה לאוכלוסיה הזקנה המתגוררת בקהילה וזקוקה לטיפול סיעודי כתוכנית אוניברסאלית (יקוביץ, 2011). חוק ביטוח סיעוד בישראל יושם בשנת 1988 ונתן מענה לתפקוד לקוי של הזקן בקהילה בתפקודים בסיסיים שבהם הוא מתקשה. פעולות אלה כוללות רחצה, הלבשה, ניידות, טיפול בהפרשות ואכילה (מתוך: פרק 3. סקירה שנתית של ביטוח לאומי, 2012). מספר הזכאים לעזרת חוק ביטוח סיעוד זינק פי ארבעה מתחילת חקיקתו עד לשנת 2012 (המוסד לביטוח לאומי, 2012). מגמה זו של טיפול בזקן סיעודי בביתו, מהווה חלק מתפיסת מתן הטיפול לזקן בקהילתו (Aging In Place), ונובעת מראיה חברתית שהמדינה אחראית לטיפול בזקן זה; ושטיפול בקהילה יביא לשיפור איכות חייו ובעקיפין לשיפור איכות חיי משפחתו (קמפ וגולדין, 2008 ; קמפ וריכמן, 2008). כמו כן, המגמה לקבלת טיפול סיעודי בבית צוברת תאוצה מסיבות נוספות הכוללות: שחרור מהיר של מטופלים מהבית חולים וצורך בסיוע לאחר האשפוז, טכנולוגיות המאפשרות לקבל טיפול וסיוע בבית, מדיניות המחליפה טיפול ביתי מוגבל במקום טיפול מוסדי וגידול בתוחלת החיים (Eustin & Fischer, 1991).

יישום חוק סיעוד נעשה על ידי מתן גמלה בעין או בכסף. אולם גמלה בעין נפוצה יותר ומתקיימת בעזרת חברות סיעוד המתווכות בין הזקן למדינה במתן הטיפול על ידי מטפלים סיעודיים (קמפ וגולדין, 2008; קמפ וריכמן, 2008). משמעות קבלת גמלה בעין הייתה, שמירב השעות שלהם זכאי הזקן הסיעודי לקבל טיפול בביתו הינם 22 שעות טיפול שבועיות על ידי מטפל ישראלי (המוסד לביטוח לאומי, 2012). מכסת השעות מספקת פתרון חלקי בלבד. בכדי לפתור מחסור זה, נוצרה פשרה בדמות גיוס מהגרות עבודה סיעודיות. העסקת מהגרות עבודה בסיעוד העובדות בשכר נמוך מהמטפלות הישראליות, אפשרה קבלת טיפול מ'סביב לשעון' לעומת השעות המצומצמות שבה עבדה העובדת הישראלית במסגרת גמלת חוק סיעוד; זאת משום שבפועל, שכרן השעתי של מהגרות העבודה היה נמוך משכר המינימום אשר קיבלו העובדות הישראליות שעסקו בסיעוד (קמפ וגולדין, 2008).

מאז חקיקת חוק סיעוד, נוצרה התפתחות של חברות כוח אדם המתמחות בהבאת מהגרי עבודה בסיעוד, דבר שהביא לגידול במספר מהגרי העבודה בתחום הסיעוד (קמפ וגולדין, 2008; קמפ וריכמן, 2008). בשנת 2010, הועסקו 90,000 עובדים בתחום הסיעוד לזכאי חוק ביטוח סיעוד. מתוכם 34,000 היו מהגרי עבודה ו 56,000 עובדים ישראלים. בחודש מרץ 2011, היו 42,359 מהגרי עבודה סיעודיים בעלי מעמד מוסדר ועוד 10,933 מהגרי עבודה סיעודיים שמעמדם החוקי לא הוסדר. כ-%20 ממהגרי העבודה העובדים בתחום הסיעוד נכנסו לארץ כחוק, אך שוהים בארץ ללא מעמד חוקי מוסדר (נתן, 2011א). רוב המטפלות בענף הסיעוד הינן נשים ממוצא פיליפיני וממדינות אסיה ומיעוטן מגיע ממדינות מזרח אירופה (בר –צורי, 2010; נתן, 2010).

 מגמת התחזקות העסקת מהגרי עבודה בסיעוד נובעת בעיקר מסיבות דמוגרפיות: גידול באוכלוסיית הזקנים בישראל בדומה למדינות אחרות בעולם המערבי, ותלות בכוח אדם מתחום הסיעוד המגיע ממדינות מתפתחות כמו הפיליפינים (Ayalon, 2010a, 2011). סיבות נוספות קשורות להגעת מטפלות ישראליות לגיל פרישה והעדר ישראלים המעוניינים לעסוק בעבודות הטיפול הסיעודי, התמעטות משקי בית רב דוריים, גידול בשיעור הילדים הגרים רחוק מהוריהם, גידול ברמת השכלת הנשים הישראליות לעומת תפקיד המטפלת הסיעודית שאינו מצריך השכלה מיוחדת, שינויים בדפוסי הצריכה, אי קיום מכסות למהגרי עבודה בסיעוד וגביית דמי תיווך גבוהים ממהגרי העבודה, מה שמגביר את המוטיבציה של חברות הסיעוד להביא עוד ועוד עובדים לארץ (אקשטיין, 2006; יקוביץ, 2010).

מגמות נוספות המעודדות קבלת עזרה בסיעוד על ידי מהגרות עבודה, קשורות לנטיית אנשי מקצוע העוסקים בתחום הסיעוד להמליץ על השמת מהגרות עבודה לטיפול בזקנים, על פני אפשריות טיפול אחרות הקיימות בקהילה (Ayalon at al., 2008). בנוסף, קיימת שביעות רצון גבוהה יותר מצד זקנים ובני משפחתם מהטיפול של מהגרות העבודה הניתנות "מסביב לשעון" לעומת שעות טיפול המצומצמות הניתנות על ידי המטפלות הישראליות במסגרת חוק סיעוד (Ayalon & Green, 2013).

מאפייני הטיפול הסיעודי על ידי מהגרות עבודה

הצגת התהליכים בהתרחבות תופעת מהגרות העבודה בסיעוד בישראל בהקשר הגלובאלי הרחב ובהקשר המקומי -הישראלי והאישי - המצומצם, התייחסו לנקודות בזמן ובמרחב של שני הצדדים טרום תחילת הטיפול בביתו של הזקן. אך מה קורה במערכת היחסים הטיפולית אחרי כניסתה של מהגרת העבודה לטפל בזקן? מענה לשאלה זו ניתן בעזרת הצגת מודלים שונים המתארים מערכות יחסים בטיפול הסיעודי בין מקבל הטיפול ובני משפחתו לבין נותן הטיפול בכלל ומהגרת העבודה בפרט.

ככלל, מתן הטיפול לזקן נעשה על ידי שתי מערכות – פורמאלית (בתשלום) ולא פורמאלית (על ידי משפחה או חברים שלא בתשלום), וקיימת חלוקה והגדרות תפקידים בין שתי מערכות אלו (1985Litvak, ). באופן מסורתי, הטיפול בזקנים בעבר היה באחריות המערכת המשפחתית הלא פורמאלית (יקוביץ, 2010). נשים בעיקרן מילאו את תפקיד המטפלת במערכת המשפחתית ממגוון סיבות חברתיות ותרבותיות (Cancian & Oliker, 2000). בגלל תהליכי מודרניזציה ותהליכים חברתיים, חל שינוי ביכולת התמודדות של המשפחה עם צרכי הזקן ונוצרה מערכת תמיכה נוספת לזקן, בנוסף למערכת התמיכה המשפחתית. מערכת זו נקראת מערכת פורמאלית הניתנת על ידי מטפלות המסייעות לזקן בתשלום (יקוביץ, 2010).

בישראל, המערכת הפורמאלית המסייעת לזקן בתפקודיו נעשית בעזרת מטפלות בשכר מטעם חוק הסיעוד, ואינה מהווה תחליף לאחריות המשפחה בטיפול בזקן (בן צבי, 1993). הגדרת תפקידי המטפלת בגמלת חוק סיעוד קשורה לצורך בסיוע לזקן בביצוע מטלות יום יומיות (תפקודי ADL) או בהשגחתו (המוסד לביטוח לאומי, 2014). מטלותיה של המטפלת הסיעודית כוללות: רחצה, הלבשה, האכלה, ניידות בבית, טיפול בהפרשות, השגחה מפני סיכונים ואינן כוללות סיוע רגשי – חברתי, וקיום סיוע רגשי - חברתי הינו אגב לטיפול האישי (בן צבי, 1993). מאידך, לפי אאוסטין ופישר (Eustin & Fischer, 1991), קיימת חשיבות להיבטים רגשיים – בן אישיים, בטיפול הניתן על ידי מטפלת בשכר.

לפי אאוסטין ופישר (Eustin & Fischer, 1991), מרכיב היחסים הבין אישיים – רגשיים בין המטפלת לזקן מגלם יתרונות וחסרונות בטיפול: מחד גיסא, הדבר חשוב בהערכת עבודת המטפלת מצד הזקן, קובע את איכות הטיפול ויחסי העבודה ביניהם, מטשטש את הגבולות בין הפורמאלי והלא פורמאלי בטיפול הביתי, ומאפשר גמישות בטיפול עקב שינויים החלים במצב הזקן; מאידך גיסא, הקשר הבין-אישי הופך את המטפלת למעורבת, לעיתים, יתר על המידה גם בחייו האישים והאינטימיים של המטופל. מעורבות יתר מצד המטפלת כלפי הזקן יכולה להזיק לשני הצדדים כמו ניצול המטפלת ואיבוד שליטה בטיפול אצל הזקן.

לעומת המודל *הדיכוטומי* של ליטבק בטיפול בזקן, המודל של קנטור (Cantor, 1991), מורכב ממספר מעגלי תמיכה - מעגלים קרובים של בני משפחה, שכנים וחברים המתפקדים כמערכת לא פורמאלית, ומעגלים יותר רחוקים של מטפלים בשכר המתפקדים כמערכת פורמאלית. ביחסי הגומלין בין מערכות אלה קיימת *היררכיה* שבה את הסיוע הראשוני לזקן מעניקים בני המשפחה ולאחריהם המערכת הפורמאלית. לעומת זאת, אונגרסון (Ungerson, 1999), אינו מסכים לחלוקה הדיכוטומית בין הפורמאלי ללא פורמאלי. בתפיסתו, יש לראות את מערכת הסיוע של המטפלת בשכר כמערכת *היברידית* שבה קיימים 'דאגה' (רגשי) ו'טיפול' (אינסטרומנטאלי) במקביל. למרות שונות בין המודלים אודות הגדרות מערכות הסיוע לזקן, קיימת הסכמה בין כולם כי סיוע רגשי – חברתי הינו חלק מצרכי הטיפול, שלהם זקוק הזקן.

לכאורה, תחילת המפגש הטיפולי בין המטופל הזקן ומשפחתו לבין מהגרת העבודה בישראל פשוט: ישנו ביקוש של הזקן הסיעודי ומשפחתו למטפלת שתסעד אותו, ומנגד, היצע של מהגרות עבודה ממדינות מתפתחות כמו הפיליפינים, המציעות שירותים אלו בזול (קמפ וגולדין, 2008), ובסיום הטיפול המהגרת אמורה לעזוב את המדינה (רשות האוכלוסין, 2015).

בתפיסת רשות האוכלוסין של ישראל, מהגרת עבודה המגיעה לעבוד נחשבת כארעית ועליה לעזוב את המדינה בסיום הטיפול. הסתכלות פונקציונאלית אודות תפקידיה של מהגר העבודה הסיעודית אינה מסתכמת במילוי צרכים תפקודים בסיסים לזקן הסיעודי. מורכבות תפקידה של מהגרת עבודה בסיעוד נובעת ממילוי תפקידים לא פורמאליים בהיבטים חברתיים ­- רגשיים לצד תפקידים פורמאליים שאותם היא ממלאת (Eustin & Fischer, 1991). מורכבות זו מתעצמת לאור הטשטוש בין המרחב הפרטי לציבורי בתפקידיה של מהגרת העבודה בסיעוד. דוגמאות לטשטוש במרחבים אלו ניתן למצוא במגורי המטפלת שלא בחדר פרטי, במילוי תפקידים משפחתיים לא פורמאליים כגון הפגת בדידות ובהתעסקות בהיבטים רגשיים מעבר להיבטים פיזיים בטיפול בזקן (Ayalon at al., 2008).

מיקומה של מהגרת העבודה בסיעוד בין המערכת הפורמאלית והלא פורמאלית, בא לידי ביטוי גם בתפיסות של הצדדים את מערכת היחסים שבניהם – הזקן, בן משפחתו ומהגרת העבודה. מחקרן של איילון (Ayalon, 2009) ויקוביץ (2010), מצביעים על תפיסת בני משפחת הזקן את מהגרות העבודה בסיעוד ממוצא פיליפיני כחלק מהמשפחה. תפיסה זו מתבטאת בהזמנת המטפלת לאירועים משפחתיים של הזקן ומתן מתנות למטפלת מצד בני המשפחה. גם מצד מהגרת העבודה מהפיליפינים קיימת תחושת משפחתיות כמו שימושה במילים "אימא או "אבא" כלפי מטופליהן (Ayalon, 2009).

הצורך בתחושת 'כמו משפחה' קיימת בין הצדדים המעורבים בטיפול. מצדה של מהגרת העבודה, הצורך במשפחתיות נובע ממגוריה עם הזקן, היותה רחוקה ממשפחתה וניהול מרכז חייה סביב הזקן וטיפולו. מילוי צורך זה נעשה באמצעות קשר בין אישי - אנושי משמעותי מול הזקן שבו היא מטפלת (יקוביץ, 2010). הצורך 'במשפחתיות' מצד הזקן נובע מהתמעטות רשתות חברתיות שלו והחשבת אנשים שאינם שאירים כבני משפחה, כאסטרטגיית הסתגלות להמשך הבטחת התמיכה בו. בספרות, מטפלת שאינה שאר של הזקן המקיימת גם תפקידים לא פורמאליים של דאגה ואהבה למטופל הזקן, מכונה במגוון שמות: fictive kin (בתרגום: שארות מזויפות),families of choice (בתרגום: משפחה מבחירה) וכד' Voorpostel, 2013)).

למרות שכל הצדדים מביעים רצון ל'משפחתיות', לפי איילון (Ayalon, 2009), קיימת א- סימטריה ברצון זה בין הזקן ומשפחתו לבין מהגרת העבודה. אצל מהגרת העבודה ישנה אמביוולנטיות אם להיות "חלק מהמשפחה" של הזקן לעומת הרצון מצד בני המשפחה הישראלים לשייך את מהגרת העבודה לחלק מהמשפחה. לעומת זאת, מחקרה רון (2015, Ron), מצא כי קיימת סימטריה מצד המהגרות בבחירתן להיות כמו משפחת הזקן.

 אי – סימטריה נוספת בין הזקן ומשפחתו לבין מהגרת העבודה קיימת בתרבות ובאופי: שונות תרבותית זו נמצאת בשפה ובהבעת רגשות - פיליפיניות יותר מופנמות ביחס לישראלים, בהרגלי אכילה וכשרות המזון (Ayalon at al., 2008). מחקרה של אשכנזי (2012), מצביע על מאפיינים מבדילים בין התרבות הישראלית, היותר אינדיבידואליסטית לבין התרבות הפיליפינית, הקולקטיביסטית.

למרות היתרונות הגלומים בהעסקת מהגרי עבודה, קיימים קשיים בקרב מהגרות העבודה, הזקן ומשפחתו, אשר נובעים מהכנסת אדם זר מתרבות שונה בכדי לתת טיפול אינטימי בסיעוד בתמורה לשכר. דוגמאות לקשיים אלו: פחדים שנבעו מקושי ביצירת אמון בין הצדדים ומצורת הטיפול, חשש מהזנחה על ידי המטפל ופגיעה בפרטיות. לעיתים, פחדים אלו התממשו והיו דיווחים על הזנחה, ניצול כספי ואף נטישת הזקן הסיעודי על ידי מהגר העבודה שטיפל בו (Ayalon, 2009c). בקרב מהגרות עבודה פיליפיניות קיימים קשיים הנובעים מרמת פגיעותן וניצולן ביחס לעובדים הישראלים בסיעוד (איילון, גרין, אליאב, אסיסקוביץ, שמלצר, 2013; נתן, 2011א'). הפגיעות והניצול התבטאו בתשלומי סכומי כסף גבוהים שמהגרות אלו שילמו בכדי להגיע ארצה, דרישות מצד מעסיקיהן לביצוע מטלות נוספות מעבר להגדרת תפקידן, אלימות מילולית כלפיהן וקבלת תזונה שאינה מספקת (Ayalon, 2009b). בנוסף לפגיעותן, החברה הישראלית מתייחסת למהגרות אלו 'כשקופות' (רייכמן, 2009; Ayalon at al., 2008).

**זוגיות של מהגרות עבודה פיליפיניות בארץ ובעולם**

תופעת נישואים וזוגיות בין מהגרת עבודה פיליפינית לאזרח במדינה המארחת בדומה למחקר זה אינו חדש בעולם. בעשורים האחרונים, כחלק מתהליך התרחבות הגלובליזציה וזרימת הון, צמצום זמן ומרחב בין הגבולות, התרבו גם נישואין חוצי גבולות בין אנשים מעמים שונים. נשים פיליפיניות מתחתנות פעמים רבות עם גברים ממדינות אחרות. מתוך 165,000 נישואים ואירוסין של אזרחים זרים במדינת הפיליפינים בין השנים 1989 עד 1999, 91% מהנשים היו פיליפיניות (Constable, 2011). תופעת נישואי פיליפיניות עם אזרחים זרים נמצאה בספרות המחקרית גם בקרב מהגרות פיליפיניות שנשאו במדינה המארחת. בספרות המחקרית, קיימת חלוקה בין פיליפיניות שהיגרו לצרכי עבודה ונישאו לאחר מכן עם אזרחי המדינה המארחת (McKay, 2003), לבין פיליפיניות שהיגרו למטרת נישואין (Roces, 2003). אלה האחרונות מכונות: 'Mail Order Bride' (בתרגום: כלות דואר) (Robinson, 1996).

ההנחה המקובלת, שמהגרת פיליפינית מתחתנת בחו"ל משיקולי רווח חומרי, מהווה את אחד ההסברים לתופעת נישואין זאת (Constable, 2003). סיבות נוספות קשורות למצבה האישי של המהגרת כמו סיבות מקומיות וגלובליות (Constable, 2011). סיבות אישיות נובעות מהצורך בשינוי מצבה המשפחתי הנחות של האישה הפיליפינית כאשר היא פרודה, והקושי שלה להתגרש עקב חוקים האוסרים גירושין בפיליפינים. בתפיסת הנשים הפיליפיניות, מציאת בן זוג חדש במדינה אחרת משנה את מצבן המשפחתי ליותר מכובד (Constable, 2003). קיום התופעה ברמה האישית, קשורה גם לסטיגמות ורצונות לא מציאותיים מצד בני זוג בנישואין בין יבשתיים אלה (Thai, 2005): המהגרת הפיליפינית מצפה שנישואיה לאדם ממדינה אחרת יהיו 'נישואין מודרניים' או בעלה המיועד יהיה 'בעל מודרני'; והבעל מדמיין את המהגרת הפיליפינית כאישה שמרנית ופחות תובענית Lauser,2008)). סיבות מקומיות המסבירות תופעה זו יכולות להיות חוסר איזון דמוגרפי בין המינים לרעת לגברים, בדומה למצב הדמוגרפי בדרום קוריאה אשר גורם לגברים במדינה זו ליצור זוגיות עם נשים פיליפיניות (Kim, Yang, & Torneo, 2014). סיבות גלובליות, כוללות זיקה בין כלכלות מתקדמות הדורשות כוח אדם זול לצד כלכלות נחשלות המוכנות לשלוח את אנשיהן למלא דרישה זאת, לצד התפתחות תשתיות טכנולוגיות המאפשרות התחזקות תופעות אלה (סאסן, 2006).

עד עתה, ההסברים בתופעה הזוגית של מהגרת העבודה הפיליפינית עם אזרח זר, התמקדו בגורמים המאפשרים את התחזקותה של התופעה ללא התייחסות ליחסים בין המהגרת לאזרח הזר אחרי נישואיהם. בספרות המחקרית קיימת התייחסות לתופעות שליליות וחיוביות ביחסים בין בני הזוג, לצד השתלבותה של המהגרת בארץ המארחת. בצד אחד של המתרס, ישנם מצבים קיצוניים של ניצול וסחר בבני אדם כלפי אותה מהגרת (וגשל, 2001) עד כדי מקרי רצח (Simmons, 2001). בצד השני של המתרס, ישנם מחקרים המצביעים על השתלבותה של המהגרת הפיליפינית במדינה המארחת. דוגמאות להשתלבותן של המהגרות קיימים במחקרה של זהידי (2010, Zahedi), אודות נשים פיליפיניות המתגוררות באירן בעקבות נישואיהם לאזרחים איראנים, ובמחקרה של בקון (Bacon, 2008), אודות נשים פיליפיניות שנשאו לבני זוג אנגלים. מחקרים אלו מראים, כי לצד השתלבותן בארץ החדשה המהגרות מתמודדות עם תפיסות סטריאוטיפיות כלפיהן במדינה המארחת. תפיסות אלה כוללות: החשבתן בטעות ל'כלות דואר', כמי שעוסקות בעבודות ביתיות, והיותן כנועות ובנות משפחה טובות (Doar, 2011).

במחקר זה, האישה הפיליפינית והגבר הישראלי בעלי רקע דתי שונה – אישה נוצרייה וגבר יהודי. עקב כך, תופעת זוגיות בין נשים שאינן יהודיות לגברים יהודיים נחשבת לשלילית בישראל עקב היותה מדינה עם רוב אזרחים יהודים ומיעוט בני דתות אחרות, וזוגות אלה מכונים 'מתבוללים' או 'נישואי תערובת' (מי – עמי, 2008) או 'זוג מעורב' (צבן, 2006). זוגיות מעורבת יכולה להיווצר בקרב בני דתות, מעמדות וקבוצות אתניות שונות; ונחשבת כלא רצויה על ידי חברי הקבוצה של בני הזוג (Marcson, 1950). יש לציין כי מדובר בתופעה חדשה הנמצאת במגמת עלייה ונכון לשנת 2008, חמישה אחוזים מכלל המשפחות בישראל הן מעורבות (מי- עמי, 2008).

בנוסף לתפיסה השלילית הקיימת כלפי זוגות מדתות שונות מצד החברה הישראלית, בני זוג הרוצים להינשא בישראל צריכים להיות בני אותה דת, והחוק דורש שנישואיהם יאושררו במסגרת של אותה עדה דתית (הרבנות הראשית בישראל, 2014). זוגות שאינם בני אותו דת, יכולים להינשא בנישואים אזרחיים שלא במדינת ישראל ולהירשם לאחר מכן בישראל כנשואים. אפשרות אחרת לקיום זוגיות מעורבת הינה, שבני זוג חולקים חיים משותפים יחד ונמצאים במעמד של 'ידועים בציבור'. מעמד זה אינו מעוגן חוקית בישראל, אך עם השנים משתווה למעמד של בני זוג נשואים (לוטן, 2006).

בת זוג בעלת מעמד ארעי בישראל ושאינה יהודייה כמו מהגרת עבודה פיליפינית, הרוצה לקבל מעמד חוקי בישראל מתוקף זוגיותה כנשואה או ידועה בציבור עם אזרח ישראלי, פונה עם בן זוגה לרשות האוכלוסין וההגירה (נוהל: 5.2.0008; נוהל 5.2.0009. מתוך: רשות האוכלוסין וההגירה, 2015). בתום בדיקה המורכבת מראיון אישי של רשות האוכלוסין עם בני הזוג, המצאת מסמכים, התרשמות נציג הרשות מאמיתות הקשר והמסמכים, מוענק לבסוף היתר שהייה לבת הזוג לתקופה של שנה. אם אין עיכובים חריגים, תהליך ההתאזרחות של האישה אורך ארבע שנים. לאחר ההכרה הראשונית של רשות האוכלוסין וההגירה ומתן ויזת בת זוג לאישה, בני הזוג צריכים להמציא מסמכים המאמתים את המשך הקשר כל שנה עד לקבלת אזרחות קבועה (נוהל: 5.2.0008, נוהל 5.2.0009, שם).

מחקר שנעשה בישראל אודות מהגרות פיליפיניות שיצרו קשר זוגי עם ישראלים בעזרת משרדי שידוכים, מלמד כי מדובר במהגרות בטווח הגילאים 40 עד 50, רובן פרודות; העושות שימוש בכישורי הטיפול (Care) שלהן מול בן זוגן הישראלי, בתמורה לקבלת מעמד ומתוך רצון להינשא מחדש. עם זאת, מעמדן הכלכלי והחברתי של המהגרות לא השתפר בעקבות זוגיותן עם בני זוג ישראלים, מאחר ובני זוגן הגיעו מ"שולי החברה" הישראלית. מהגרות אלו לא קיבלו לבסוף אזרחות קבועה, עקב קשיים שהערימו רשויות המדינה, החושדות באמיתות הקשר הזוגי (אבקסיס, 2010).

**זוגיות (שנייה) בזקנה**

מחקרים אודות מצבו המשפחתי של הזקן ורווחתו הנפשית והבריאותית מצביעים על קשר בין משתנים אלו (Walker & Luszcz, 2009). נמצא, כי זקנים שלהם מערכת יחסים זוגית היו פחות בודדים לעומת זקנים ללא מערכת יחסים זוגית (Peters & Liefbroer, 1996). זוגות נשואים הראו רמת דיכאון נמוכה לעומת אנשים שאינם נשואים. ההשפעה החיובית על מצבם הנפשי של קבוצות הנשואים לעומת הלא נשואים, מוסברת על ידי החוסן שבהתמודדות האדם הנשוי עם לחץ בחיי היום יום הנובעים ממקורות חברתיים ופנימיים (Kessler & Essex, 1982).

השפעה מטיבה על הרווחה הנפשית אינה רק בקרב זוגות נשואים אלא גם בקרב זוגות זקנים המקיימים קשרים זוגיים כגון יחסים רומנטיים או "דייטים". זקנים אלו הראו פחות סימפטומים של דיכאון לעומת זקנים שלא היו ביחסי זוגיות (Carr, 2004). יש לציין שמחקרה של קאר Carr, 2004)) הינו מחקר חתך. לפיכך, יתכן שבגלל היות הזקן בדיכאון מופחת, אפשרותו ליצירת זוגיות או נישואין קלה יותר. ככלל, זוגיות בזקנה אינה ערובה לשיפור רווחתו הנפשית של הזקן. מחקרה של איילון (Ayalon, 2012), אודות תחושת בדידות בקרב בני זוג בזקנה מראה, שיש לבחון את הערכתו הסובייקטיבית של הזקן ליחסיו הזוגיים בזקנה ויחסי הגומלין שלו עם בן או בת הזוג כמשפיעים על תחושת הבדידות.

חשיבותה של זוגיות כתחום מרכזי בחיי האדם הזקן נובעת מקשריו עם סביבתו ושינויים החלים בתקופה הזקנה בתחום הקשרים הבין אישיים (לומרנץ, אייל ושמוטניק, 1992). הכוח לאהוב ולהתאהב הינו כוח חיוני ובסיסי המניע את הערכה העצמית ואת הביטחון העצמי לאורך החיים. גם אם בעת זקנה רגשות אהבה, קבלה ודחייה נשארים כמו שהיו בצעירות, עדיין הנורמות התרבותיות אינן מאפשרות לשקף רגשות אלו בגיל הזקנה, וההתייחסות לאהבה בגיל הזקנה נעה בין חוסר אונות של הזקן לבין קיום מופחת של יחסי המין (Davidson & Fennell, 2002).

ייחודיותה של זוגיות בזקנה הינה המקור הרגשי והחברתי לעומת זוגיות צעירה שבה בולט ההיבט האינסטרומנטלי והכלכלי (Carr, 2004). סיבות לשוני בזוגיות בזקנה לעומת הזוגיות הצעירה הינן רבות: פרישת בני הזוג לגמלאות והזמן הפנוי שגדל עקב כך (קוליק, 2001), ייתור הצורך בגידול הילדים, בעיות בריאותיות, קצבאות ופנסיות המוענקות לאלמנים, אחזקת דירה על ידי רוב האלמנים והאלמנות, אי רצון לשנות מקום מגורים והרצון בחברות (Companionship) (Carr, 2004).

זוגיות שנייה בזקנה

תופעת זוגיות/ואו זוגיות שנייה בזקנה בעולם ובישראל נחקרה בספרות ונמצאה כבעלת מאפיינים ייחודיים לעומת זוגיות צעירה ומגוונים. תופעה זו מתוארת כמצב בו שני בני הזוג פתחו בפרק ב' לאחר שהגיעו לגיל הזקנה. במחקר זה, רק הגבר הגיע לגיל הזקנה ויצר זוגיות חדשה ואילו האישה, המטפלת הפיליפינית, עדיין לא הגיעה לזקנה והזוגיות לא בהכרח מהווה זוגיות שנייה עבודה. פרק זה יסקור את היתרונות הקיימים בזוגיות בזקנה בכלל ובזוגיות שנייה בזקנה בפרט, את גווניה, והשיקולים אשר מניעים את בני הזוג בזקנה לחיות בזוגיות.

החלטת האדם הזקן לחיות בזוגיות שנייה משפיעה על רווחתו ומגדילה את הסיכוי למעורבות חברתית. בזוגיות זו, כל אחד מבני הזוג עשוי לספק איש לרעהו סיוע רגשי ואינסטרומנטלי בצורה אופטימאלית לטווח הארוך (De Jong Gierveld, 2002); מאידך גיסא, זוגיות שנייה מגדילה את הסיכון לאבדן הקשר עם חברים וילדים, בייחוד אם הזקן צריך לעזוב את סביבת מגוריו עקב הזוגיות החדשה (2004, De Jong Gierveld).

ישראל כמדינה המשלבת מסורתיות ומודרניות מאפשרת קיום זוגיות שנייה בזקנה, אך התייחסותה לתופעה זו אינה חד משמעתית ועדיין אמביוולנטית (‏Koren & Eisikovits, 2011). מחקר ראשון אודות תופעה של זוגיות שנייה בזקנה בישראל, ניתן למצוא במחקרה של רוטשטיין (1996), ולאחר מכן במחקריה של קורן (קורן, 2008; Koren, 2011; Koren & Eisikovits, 2011).

התפיסה השלילית כלפי זוגיות שנייה בזקנה משפיעה אף על הזוגות ועל הדרך בה הם תופסים את זוגיותם החדשה. מחקרה של קורן (2008), אודות זוגיות שנייה בזקנה בישראל מצא כי בני הזוג תופסים את זוגיותם כסטייה מהנורמה החברתית ונמצאים בתהליך "גישור" מהלא נורמאלי לנורמאלי. גישור זה נעשה בעזרת מנגנונים של מתן דין וחשבון על ידי תירוצים וצידוקים לזוגיות שבה הם נמצאים. זוגות אלו ברובם ציינו תחושת אי המשכיות ביחס לזוגיות הראשונה שהייתה להם. חלק מאלה שציינו תחושת אי המשכיות ראו את הזוגיות החדשה כיותר טובה או יותר רעה לעומת הזוגיות הראשונה וחלק לא ראו הבדל בין הזוגיות הקודמת לחדשה (Koren, 2011).

גיוון בזוגיות שנייה בזקנה

שינוי במצבו המשפחתי של הזקן יכול להתרחש עקב התאלמנות או גירושין, כאשר גירושין בגיל הזקנה קיימים באחוזים נמוכים אך נמצאים במגמת עלייה עם השנים בקרב בני זוג זקנים (Census, 2005). נישואין כזוגיות שנייה הינה צורת זוגיות נפוצה מאחר והנישואין מספקים ביטחון ויציבות. בני הזוג חיים ביחד וחולקים מגורים משותפים ונושאים כלכליים כגון ירושות מעוגנים בחוקי המדינה שבה הזוג מתגורר. לעומת צורות אחרות של זוגיות שנייה אשר יפורטו בהמשך, קשר הנישואין יותר ברור מבחינה חברתית, תרבותית וחוקית לזוג ולחברה. במצב של חולי אצל אחד מבני הזוג בנישואין, בן הזוג החולה מקבל משענת טיפולית מבן הזוג הבריא (De Jong Gierveld, 2002). לצד היתרון במסגרת הנישואין, קיימים גם חסרונות כמו אי שוויון הממשיך לבוא לידי ביטוי בעבודת האישה במשק הבית ובטיפול לעומת צורות שונות של זוגיות המוזכרות בהמשך, הנחשבות פחות ממוסדות ובהן הפוטנציאל לשיווין בין הגבר לאישה גבוה יותר (Calasanti & Kiecolt, 2006).

צורה נוספת של זוגיות שנייה בזקנה נקראת 'ביחד ולחוד' (LAT), שבה כל אחד מבני הזוג ממשיך לגור בביתו וחלק מזמנו מעביר בביתו של הזוג החדש. צורת זוגיות זו מאפשרת לכל אחד מבני הזוג החדש לשמור על אורח חייו הקודם, במקביל ליצירת אינטימיות ושותפות חדשה (De Jong Gierveld, 2002). בחירת הזקן לחיות בצורת זוגיות אחרת הנקראת "חיים משותפים", הפכה ליותר נפוצה בקרב זוגות זקנים בעשורים האחרונים Brown, Bulanda & Lee, 2012)). עם זאת, החיים המשותפים של הזקן עם בת זוגתו, טומנים בחובם אי בהירות לגבי זכויות פיננסיות ומשפחתיות של כל אחד מבני הזוג, וקיימות שאלות בענייני ירושות והמשך מגורים בביתו של בן הזוג שנפטר. (De Jong Gierveld, 2002). במחקרם ההשוואתי של קינג וסקוט (King & Scott, 2005), בין זוגות צעירים לבין זוגות זקנים החיים במשותף, נמצא שזוגות זקנים יותר שבעי רצון בקיום זוגיות בחיים משותפים לעומת הצעירים. זוגות זקנים אלו רואים זוגיות זו כאלטרנטיבה לנישואין לעומת הצעירים הרואים בחיים המשותפים כהקדמה לנישואין ולזוגיות שלהם.

בחירת צורת הזוגיות החדשה מושפעת ממסלול החיים הקודם של בני הזוג החדשים, ממצבם הנוכחי, ממגוון גורמים סוציאליים התלויים בצורך של בני הזוג לעצמאות מול אוטונומיה ובצורך לשנות או לשמור על אי השוויון הבין מגדרי (Calasanti & Kiecolt, 2006). בעשורים האחרונים של המאה העשרים, קיימת מגמת גיוון בצורת הזוגיות הודות לשיפור במצב הכלכלי ושינויים בחשיבה והתנהגות קונפורמיסטית – מסורתית לחשיבה והתנהגות אינדיבידואליסטית (DE Jong Gierveld, 2004).

**תיאוריות פסיכולוגיות - אבולוציוניות ויחסי חליפין**

תיאוריות רבות מנסות להסביר את המרכיבים הגורמים לבחירת בן או בת הזוג. במחקר זה אתמקד בשתי תיאוריות – פסיכולוגיה אבולוציונית ויחסי חליפין כתיאוריות המשלימות אחת את השנייה ויכולות להסביר את הקשר הזוגי שנוצר בן הזקן הישראלי לבין מהגרת העבודה הפיליפינית ואת ההחלטה בבחירת בן הזוג.

תיאוריה פסיכולוגית – אבולוציונית מסבירה את תהליך קבלת ההחלטה בבחירת בן או בת הזוג כתהליך דומה למתרחש אצל בעלי החיים. בסיס תיאוריה זו הינו דרוויניסטי עם הבדלים בין המינים בבחירת בן הזוג בקשר לטווח הארוך על מנת ללדת ילדים או בקשר קצר טווח לסיפוק הנאה מינית. לפי תיאוריה זו, גברים נמשכים לנשים צעירות ויפות בגלל שבדרך זו הן נתפסות בריאות ופוריות ללדת עבורם ילדים. לעומת זאת, הנשים מחפשות גברים בעלי יכולות בהשגת משאבים כמו שכר ומעמד על מנת לספק ביטחון לגידול הצאצאים (Buss & schmitt, 1993). הישענות על תיאוריה זו כהסבר בלעדי ויחיד בתהליך קבלת ההחלטות בבחירת בן הזוג אינה נכונה בהכרח, מאחר וקיימים אספקטים נוספים בחייו של האדם בעידן המודרני אשר משפיעים באיזו בת זוג לבחור, כגון: דת, השכלה, תהליכים סוציו – פוליטיים וכד' (Schmitt, 2008)

תיאוריית יחסי החליפין של בלאו (1964Blau, ), מהווה הסבר משלים לתופעת הזוגיות של מהגרות עם מטופל זקן או בן משפחתו. לפי בלאו (שם), יחסים חברתיים כוללים גם חברות ואהבה והינם תוצר של יחסי חליפין של נתינה וקבלה המונעים מאינטרס אישי של גמול ועלות בין האנשים, כאשר האחד מצפה לקבל תגמול שווה ערך למה שנתן לחברו. במערכת יחסים זו של 'תן וקח' קיימים גם רגשות של אמון, ציפייה ומחויבות הדדית בין הנושאים ונותנים. לעתים הציפייה לתגמול יכולה להיות עתידית ולא מיידית ולהיחשב כהשקעה של הנותן דבר מה על מנת לקבל בעתיד משהו שווה ערך.

השיקולים של עלות ותועלת בעסקת חליפין של יצירת זוגיות, שונים אצל הזקן והמהגרת בהיבט הרגשי ובהיבט האינסטרומנטאלי. לפי קאר (Carr, 2004), הרכיב הרגשי מהווה שיקול אצל הזקן ביצירת זוגיות חדשה עם כל בת זוג. הזקן מחשב את העלות בהיותו לבד, מול התועלת של להיות ביחד. לפי זהידי (Zahedi, 2010), למהגרת הפיליפינית היוצרת זוגיות עם אזרח זר יש רכיב של משיכה ואהבה, בנוסף לרכיב רציונאלי כמו שיקולים כלכליים, תעסוקתיים, רצון למשפחה ותכונות הבעל. מחקרים מראים שמהגרות פיליפיניות שיצרו קשר זוגי עם אזרחי המדינה המארחת עשו שימוש בכישורי הטיפול (Care) שלהן מול בן הזוג, בתמורה לקבלת מעמד ומתוך רצון לשנות את מצבן המשפחתי (אבקסיס, 2010; 3McKay, 200).

**יחסים רומנטיים בין נותני ומקבלי טיפול ועזרה.**

יחסים זוגיים בין מהגרת עבודה בסיעוד עם המטופל שלה או בן משפחתו טרם נחקרה. עם זאת, קיימת התייחסות לתופעות דומות שבהם יחסי מטפל ומטופל עלולים ו/או חורגים ליחסים רומנטיים. בפרק זה, אסקור תופעות כאלו במקצועות טיפוליים כמו עבודה סוציאלית, פסיכולוגיה וסיעוד. לאחר מכן אסקור מקרים דומים בתחום הטיפול הלא מקצועי הניתן על ידי מהגרות עבודה פיליפיניות העוסקות בעזרה ביתית. התבוננות בתופעות של יחסים רומנטיים - מיניים בין מקבל ונותן הטיפול במגוון רחב של תחומי הטיפול והעזרה, יאפשרו להשלים את הפסיפס בתופעה הנחקרת.

מקצוע העבודה הסוציאלית כולל מצבים של מתן שירותים בין לקוח לבין עובד סוציאלי וסביב מתן שירותים אלו הלקוח מקבל שירותים והעובד הסוציאלי מספק אותם. במהלך הספקת שירותי עזרה אלו נוצרים יחסים בין שניהם. העובד הסוציאלי במסגרת יחסיו עם הלקוח, כפוף לכללים אתיים מקצועיים (Professional Ethics) כמו במקצועות אחרים. כללים אלו מסדירים את פעולותיו ודרכי התנהגותו של העובד הסוציאלי מול הלקוח וגורמים אחרים (Levy, 1972). מתוך מגוון הדרישות והציפיות בהתנהגותו של העובד הסוציאלי אשר מופיעים בקוד האתי של העובדים הסוציאליים בישראל, קיימים כללים העוסקים באחריותו של העובד הסוציאלי כלפי לקוחותיו. פרק ו' סעיף מס' 6, בקוד האתיקה של העובדים הסוציאליים מציין: "אסור לעובד סוציאלי לקיים יחסי-מין עם לקוחותיו ובני משפחותיהם, יהיו הנסיבות אשר יהיו" (גוטמן, 2001, עמ' 213). מקצוע טיפולי נוסף, שבו קיים קוד אתי עם האוסר יחסים רומנטיים בין לקוח לבין המטפל הינו פסיכולוגיה. בציטוט אשר לקוח מתוך הקוד האתי של הפסיכולוגים בישראל מצוין: "פסיכולוגים לא יקיימו יחסי מין או קשרים ארוטיים  עם לקוחותיהם, עם קרובי משפחה של לקוחותיהם ועם אחרים משמעותיים ללקוחותיהם...פסיכולוגים יימנעו מקשר מיני עם מטופלים שלהם בעבר" (הסתדרות הפסיכולוגים לישראל).

אזכור מפורש, האוסר על עובד סוציאלי או פסיכולוג לקיים יחסים רומנטיים עם המטופלים או בני משפחתם, ממחיש את האפשרות שיחסים טיפוליים בין לקוח לבין מטפל עלולים להתפתח ליחסים מיניים. תחום מקצועי נוסף המעניק עזרה וטיפול עם פוטנציאל לחריגה ליחסים מיניים – רומנטיים, הינו מקצוע הסיעוד. במקצוע זה, ישנה מערכת יחסים כפולה בין האחות לבין המטופל אשר עלולה לגלוש ליחסים לא הולמים בין שניהם: מצד אחד, האחות מספקת עזרה רפואית, כך שמערכת היחסים בינה לבין המטופל קונקרטיים סביב הטיפול. בנוסף למערכת היחסים הטיפולית, האחות ממלאת עבור המטופל תפקידים שאינם קשורים ישירות לטיפול כמו תפקידים חברתיים ומשפחתיים (Baca, 2012). כפילות בתפקידיה של האחות – טיפוליים וחברתיים – משפחתיים, מאפשרים התקרבות בין האחות לבין המטופל עם פוטנציאל להתנהגות לא הולמת בניהם (Hanna & Suplee, 2012).

הדרישות להתנהגות מקצועית והימנעות מהתנהגות לא הולמת בין האחות למטופל, נגרמת ממערך כוחות לא שוויוני בין שני הצדדים - האחות מחזיקה בעמדת כוח לעומת פגיעותו של המטופל. עמדת הכוח של האחות כאשת מקצוע נובעת מסמכותה המקצועית וגישתה למידע רגיש אודות המטופל. הפרת גבולות הטיפול בין האחות למטופל גורמת לאי שוויון ביחסי הכוחות, ועלולה לגרום למתח ונזקים לשני הצדדים (מדריך לאחיות לגבולות מקצועיים, 2016).

בזמן שנותני טיפול מקצועיים נמצאים בעמדות של ידע וכוח לעומת מטופליהם וכפופים ל"מטריה" של חוקים וכללים אתיים, מהגרות עבודה פיליפיניות המתגוררות בבית המעסיק (Live- In Care Worker) ומעניקות עזרה וטיפול, נמצאות בעמדה הפוכה מול מעסיקיהן. מצד אחד, התפקידים שאותן ממלאות המהגרות נחשבים לתפקידים משפחתיים – מסורתיים, שבעבר נשים במערכת המשפחתית מילאו. דבר ההופך את מיקומן של מהגרות אלו כבנות משפחה של המעסיק ומחזק את מעמדן מול מעסיקיהן; אך מאידך, סיבות רבות מפחיתות את מעמדן ביחס למעסיק, כגון: האפשרות לפיטורן המיידי, דרישת המעסיק לצייתנות, עיסוקן בתפקידים ביתיים (domestic work) הנחשבים כפחותים, ביצוע מטלות שאינן מוסדרות באופן חוקי, וצורך בזמינותן 24 שעות ביממה ושבעה ימים בשבוע (Pan & Yang, 2012).

בדומה לפוטנציאל הקיים במקצועות הטיפול, שבהם היחסים יכולים להפוך לרומנטיים או מיניים, קיימים מחקרים המתייחסים לפוטנציאל דומה ביחסי עזרה וטיפול בין מהגרת עבודה פיליפינית העוסקת בעבודות ביתיות לבין מעסיקה הגבר. במחקרה של קונסטבל (Constable, 1996), אודות מהגרות עבודה פיליפיניות העובדות בהונג קונג, נמצא כי קיימות תפיסות מצד התושבים והמעסיקים במדינה זו כלפי המהגרות הפיליפיניות כמי שמגיעות לעבוד על מנת למצוא בן זוג בארץ המארחת כדרך לשיפור מצבן הכלכלי. תפיסות אלה, הובילו ליחס חשדני כלפי המהגרות כמי שמעוניינות לפתות את המעסיקים הגברים כחלק מתעשיית המין במדינה (Chang & Groves, 2000). בנוסף, נוצרה תופעה שהמעסיקות בהונג קונג חששו מהמהגרות הפיליפיניות, שמא יחליפו אותן בתפקידים משפחתיים כרעיות או כאמהות והזדרזו לפטרן (Constable, 1997). מחקר דומה שנעשה בטייוואן אודות תפיסות של אזרחים כלפי מהגרות עבודה פיליפיניות, מראה כי הן תויגו על ידי החברה והתקשורת כמופקרות, כמי שמפתות אחרים ובעלות מיניות יתרה לעומת מהגרות עבודה ממדינות אחרות. המעסיקות הטייווניות חששו שמהגרות עבודה הנראות אטרקטיביות יפגעו בתחושת נשיותן והן תהינה פחות "מושכות" כלפי בעליהן. עקב כך, סוכני השמה בטייוואן נמנעו מלהעסיק מהגרות פיליפיניות אשר נראו אטרקטיביות, מתוך חשש של המעסיקות (Cheng, 2004).

מציאות, שבה קשרים מיניים בין מהגרת עבודה פיליפינית בתפקידיה כעוזרת ביתית לבין מעסיקה יכולים לצאת מהכוח אל הפועל, נוצרים במצבים שבהם הגבר מנצל את יחסי המרות ותופס את תפקיד העובדת כמי שאמורה לספק לו שירותי מין (Santos & Muñez, 2006). לצד מחקרים המצביעים על ניצולה המיני של מהגרת העבודה, ישנו מחקר המתאר קשר מיני – רומנטי בין המעסיק לבין מהגרת העבודה במשק בית, ללא תפיסת ניצול כלפי האישה. דוגמא לכך, מחקרה של סטוברוד ) Stubberud, 2015), אודות מהגרות עבודה פיליפיניות שעבדו בתפקידי או –פר (Au- Pair) בטיפול ביתי בנורבגיה. אחת ממרואיינות המחקר יצרה קשר זוגי עם מעסיקהּ הגבר תוך כדי יחסי עזרה וטיפול עבורו ועבור ילדיו. לפי סטוברוד (שם), קיימים מספר גורמים המאפשרים מימוש פוטנציאל ומעבר מיחסים טיפוליים ליחסים זוגיים, כגון: קרבה פיזית בין המהגרת לבין מעסיקה הגבר, מערכת יחסים התחלתית של עזרה הדומה למערכת יחסים משפחתית, שאיפות אישיות של האישה ואפשרותה להתאזרח במדינה זו.

**סיכום**

הספרות המחקרית נותנת מענה לחלקים בתופעה הזוגית בין גברים זקנים לנשים ממוצא פיליפיני אשר טיפלו בהן טרם הזוגיות. מחקר זה אמור להשלים את החלקים החסרים ושטרם נחקרו. לאור ריבוי תופעות המשיקות למחקר זה, ניתן להתייחס לתופעה הזוגית כתַצְרֵף אשר יש להרכיבו במספר רכיבים ומימדים עד להשלמת תמונה כוללת – הקשר הזוגי בין בני הזוג וייחודיותו. במלאכת הרכבה זו, ישנן נקודות בזמן של התחלה, אמצע וסוף אשר יכולים להוות רצף התפתחותי קווי בתופעה הנחקרת.

נקודת ההתחלה עוד בטרם המפגש הראשוני בין בני הזוג, נמצאת בקשרים בין גבר זקן אשר זקוק לטיפול במדינה עשירה לבין אישה מהגרת עבודה אשר רוצה לעבוד בטיפול סיעודי ומגיעה ממדינה ענייה. המרכיבים אשר מאפשרים את המפגש הטיפולי הראשוני בין בני הזוג כוללים: מגמות וערכים אשר מאפשרים מתן טיפול סיעודי בביתו של הזקן, סיבות אישיות, מקומיות וגלובליות אשר מניעות מהגרות עבודה לחפש את מזלן במדינות רחוקות.

המשכו של הרכבת החלקים בתצרף, מתייחסת למערכת יחסים טיפולית הנוצרת במרחב הביתי בין הגבר ובני משפחתו לבין מהגרת עבודה פיליפינית. מערכת יחסים זו, דומה לתופעות מקבילות ביחסי טיפול ועזרה שעלולים ו/או חורגים מיחסי הטיפול. במערכות יחסים טיפוליים בין נותן הטיפול ומקבלו, מערכות היחסים בין הצדדים אינם נותרים סטאטיים. ולפחות, אצל אחד הצדדים חלים תמורות רגשיות – חברתיות המעידות על התקרבות כלפי הזולת. לעיתים ההתקרבות בין הצדדים מעבר ליחסים הטיפוליים, מקבלת משמעות שלילית בגלל ניצול של אחד הצדדים את הפער הקיים ביחסי הכוחות ביניהם כלפי השני. מאידך, משמעות ההתקרבות יכולה להיות חיובית, בדומה למחקרים המצביעים על יחסים טיפוליים ההופכים להיות 'כמו משפחה' בין מהגרת עבודה פיליפינית לבין זקן סיעודי ובני משפחתו או קשר זוגי בין מעסיק למהגרת עבודה פיליפינית העוסקת בעזרות ביתיות.

נקודת האמצע בתופעה הנחקרת ממשיכה בגלל התרחשות של מעבר מיחסים טיפוליים בסיעוד ליחסים זוגיים – רומנטיים, בין זקן או בן משפחתו המטופלים על ידי מהגרת עבודה פיליפינית. בנקודת זמן זו, שבהם גבולות הטיפול ומערכות היחסים בין הצדדים משתנים, ישנם חלקים חסרים אשר מחקר זה מעוניין להשלימם. ההשלמה תיעשה בעזרת "משקפיים" של תיאוריות פסיכולוגיות אבולוציונית ויחסי חליפין, המאפשרים התבוננות על תהליכים המניעים זוגיות ובחירת בן זוג מסוים. חלקים חסרים אלו, מתייחסים למאפייני הגבולות והשתנותם בטיפול הסיעודי וטיבם של היחסים הזוגיים המתגבשים, וזאת, לאור פערי גיל, תפקוד, מוצא, תרבות, דת ומעמד בין הגבר לבין האישה.

בנקודת הסוף, שבה היחסים הזוגיים מופיעים כתופעות נפרדות בספרות – זוגיותה של מהגרת העבודה בארץ המארחת וזוגיותו (השנייה) של הזקן, ושבהם כל אחד מתמודד עם קשיים מצד סביבתו, עדיין נדרשת השלמה להבהרת התמונה. מילוי החלקים בנקודת האמצע כפי שצוין לעיל, אינה מעידה בהכרח על בהירותה של התמונה בנקודת הסוף. וזאת, לאור 'רעשי הרקע' (תפיסות וסטריאוטיפים שליליים) מצד הסביבה הישראלית והפיליפינית אשר קיימים אצל כל אחד מבני הזוג בנפרד, ועלולים להתעצם בהתמודדותם של בני הזוג - ביחד ולחוד. הערה של ליאת: לדעתי אפשר לוותר על חלק זה (של הסיכום) -מה דעתך?

**שאלות המחקר**

לאור התחזקות תופעת הגירת עבודה בטיפול בזקנים ויצירת קשרי זוגיות בין מהגרות עבודה אלו לבין אזרחים במדינה המארחת בכלל ועם מטופליהם בפרט; מחקר זה בוחן מספר שאלות אודות תופעת זוגיות של מהגרת העבודה עם הזקן או בן משפחתו שבטיפולה:

1. כיצד בני הזוג תופסים את השינויים במערכת היחסים ובגבולות הטיפול במעבר מיחסים טיפוליים ליחסים זוגיים, וזאת לאור הפערים והשונות הקיימים בין בני הזוג?
2. מהם יחסי הכוחות הזוגיים בתפיסת בני הזוג לאור רקע של יחסי טיפול ביניהם והפערים ביניהם?
1. יש לציין כי הבחירה דווקא במטפלת מהפיליפינים נובעת מכך שמדינה זו נתפסת "כיצואנית" עולמית של מטפלים בתשלום ומכך, שאנו משערים שקיימים הבדלים רבים בין מטפלות על פי מדינת המוצא שלהם. [↑](#footnote-ref-1)